
Rhagair gan y Prif Weithredwr

Yn Gofal Cymdeithasol Cymru, rydym ni wedi ymrwymo i drin y Gymraeg a’r Saesneg yn gyfartal, lle gall pobl ddefnyddio’r naill iaith neu’r llall yn hyderus wrth ymgysylltu â ni. Mae Safonau’r Gymraeg yn darparu fframwaith cyfreithiol clir i osod disgwyliadau, ond mae ein hymrwymiad wedi’i wreiddio yn ein diwylliant, ein gwerthoedd a’n harweinyddiaeth, ac mae’n cael ei adlewyrchu yn y ffordd rydym yn darparu gwasanaethau ac yn cefnogi ein gweithlu. Credwn fod dewis iaith nid yn unig yn hawl, ond hefyd yn rhan annatod o ofal, cymorth a darpariaeth gwasanaeth cyhoeddus o safon.
Mae’r adroddiad hwn yn nodi sut y gwnaethom gydymffurfio â Safonau’r Gymraeg. Mae hefyd yn tynnu sylw at y cynnydd rydym wedi’i wneud o ran sicrhau bod y Gymraeg yn cael ei gwreiddio ar draws ein sefydliad. 
Roeddem yn croesawu hunanasesiad Comisiynydd y Gymraeg fel cyfle i ddangos cydymffurfiaeth gref a sefydledig ar draws y gwasanaethau a ddarperir, llywodraethu, cymorth i’r gweithlu a gwasanaethau digidol. Roedd hefyd yn helpu i nodi meysydd lle gallwn wella. Eleni, fe wnaethom nodi cyfleoedd i gryfhau gwelededd ein hymrwymiadau i’r Gymraeg mewn rhai meysydd, gwella ymwybyddiaeth o wasanaethau dwyieithog a pharhau i gynyddu cyfleoedd i staff a rhanddeiliaid ddefnyddio’r Gymraeg yn naturiol yn eu rhyngweithiadau o ddydd i ddydd. 
Rydym yn parhau i weithio’n agos gyda phartneriaid ar draws gofal cymdeithasol a’r blynyddoedd cynnar i hyrwyddo’r cynnig rhagweithiol a chefnogi’r gwaith o gryfhau capasiti’r Gymraeg yn y gweithlu. Mae hyn wedi cynnwys ehangu cyfleoedd dysgu Cymraeg, hyrwyddo ein modiwl ymwybyddiaeth o’r Gymraeg, cefnogi cyflogwyr gyda dulliau cynllunio’r gweithlu, a dathlu gofal cyfrwng Cymraeg rhagorol drwy’r wobr Gofalu trwy’r Gymraeg. Gallwch gael rhagor o wybodaeth am ein hadnoddau iaith Gymraeg ar ein tudalen we, Defnyddio’r Gymraeg yn y Gweithle.
Hoffwn ddiolch i’n staff, aelodau’r Bwrdd, partneriaid a rhanddeiliaid am eu hymrwymiad parhaus i hyrwyddo a gwreiddio’r Gymraeg ym mhob agwedd ar ein gwaith.

Sarah McCarty
Prif Weithredwr Gofal Cymdeithasol Cymru


Y cefndir a’r sefyllfa bresennol 

[bookmark: _Hlk95332274]Yn unol ag Adran 44 Mesur y Gymraeg (Cymru) 2011, cawsom hysbysiad cydymffurfio ein sefydliad ym mis Tachwedd 2018. Mae hwn yn nodi’r safonau yn Rheoliadau Safonau’r Gymraeg (Rhif 4) 2016 y mae angen i ni gydymffurfio â hwy, ac mae ar gael ar ein gwefan. Daeth Safonau’r Gymraeg i rym ar 30 Mai 2018. Rydym wedi ymrwymo i amcanion y Safonau ac i ddiwallu anghenion unrhyw un sydd am ddefnyddio ein gwasanaethau yn Gymraeg.

Cynllun strategol

Yn 2021, cymeradwyodd ein Bwrdd ein Cynllun Strategol ar gyfer 2022 i 2027. Mae’r cynllun yn sicrhau bod y Gymraeg yn ganolog i’n holl waith ac yn datgan ein bod wedi ymrwymo i gefnogi’r Rhaglen Lywodraethu, egwyddorion Deddf Llesiant Cenedlaethau’r Dyfodol (Cymru) 2015 a’n cyfrifoldebau fel sefydliad gwasanaeth cyhoeddus yng Nghymru. Mae ein hadroddiadau effaith blynyddol yn nodi pa mor dda rydym yn gwneud cynnydd o ran cyflawni ein canlyniadau.

Mae’r darnau eraill hyn o ddeddfwriaeth a pholisïau hefyd yn llywio ein gwaith iaith Gymraeg: 

· Cymraeg 2050: Miliwn o Siaradwyr Cymraeg erbyn 2050 yw uchelgais Llywodraeth Cymru i gynyddu nifer y siaradwyr Cymraeg i ddiogelu ein hiaith a gwneud Cymru yn wlad wirioneddol ddwyieithog. Rhan bwysig o’r weledigaeth yw adnewyddu’r cysylltiad rhwng yr iaith a’r gweithle. Siaredir y Gymraeg am resymau diwylliannol, masnachol, cymdeithasol ac emosiynol, ond mae hefyd yn sgil galwedigaethol - sgil y dylid ei chydnabod a’i defnyddio’n well.  
· ‘Cymraeg. Mae’n perthyn i ni i gyd’ yw strategaeth Llywodraeth Cymru ar ddefnydd mewnol o’r Gymraeg. Mae Llywodraeth Cymru wedi ymrwymo i arwain drwy esiampl drwy hybu a hwyluso’r defnydd cynyddol o’r Gymraeg gan ei gweithlu. 

Mae gennym hefyd rôl bwysig yn arwain gweithrediad 'Mwy ‘na Geiriau’, sy’n hyrwyddo’r “cynnig rhagweithiol” o ran dewis iaith ym maes gofal cymdeithasol. 

Drwy ein gwaith, rydym yn hyrwyddo ac yn dylanwadu ar bwysigrwydd dewis iaith i bobl sy’n defnyddio gofal a chymorth. Rydym ni’n gwybod pa mor bwysig yw hi i blant, oedolion, eu teuluoedd a’u gofalwyr gael gofal a chymorth yn eu dewis iaith. 

Atebolrwydd

Ein Prif Weithredwr sy’n atebol am gydymffurfio’n llwyddiannus â Safonau’r Gymraeg. Mae’r cyfrifoldeb dros gydymffurfio’n llwyddiannus yn nwylo pawb sy’n cyfrannu at waith y sefydliad - y Bwrdd, y Prif Weithredwr a phob aelod o staff. 

Ein cyfarwyddwyr a’n rheolwyr sy’n gyfrifol am weithredu’r agweddau ar y Safonau sy’n berthnasol i’w gwaith. Maen nhw’n gyfrifol am sicrhau bod eu timau’n darparu gwasanaethau yn Gymraeg ac yn Saesneg ac am ddatblygu a mabwysiadu polisïau ac arferion yn unol â’r Safonau.  

Hon yw ein trydedd flwyddyn yn gweithredu ein ‘Strategaeth Iaith Gymraeg’. Nod y strategaeth hon yw mynd y tu hwnt i gydymffurfio â’r gofyniad deddfwriaethol i ddarparu gwasanaethau Cymraeg, drwy gynnig dewis iaith fel mater o drefn i bawb sy’n cysylltu â ni. 

Nid yw ein hymrwymiad i amgylchedd gwaith lle nad yw’r iaith Saesneg yn cael ei thrin yn fwy ffafriol na’r Gymraeg, ac i’r gwrthwyneb, yn cael ei yrru gan y safonau, ond gan y diwylliant, y gwerthoedd a’r arweinyddiaeth a ddangosir gan staff ar bob lefel. Ein nod yw darparu amgylchedd sy’n meithrin ac yn datblygu staff i ddysgu a gwella eu sgiliau dwyieithog. 

Nod ein strategaeth yw:

· sicrhau bod dewis iaith Gymraeg ar gael ac yn cael ei hyrwyddo yn ein gwasanaethau i gwsmeriaid ac yn ein prosesau mewnol ar gyfer staff;
· datblygu ein gwasanaethau, sy’n parchu’r Gymraeg a’i diwylliant, a chydnabod bod gan siaradwyr Cymraeg yr hawl i ddefnyddio’r iaith wrth ddelio â ni;
· arloesi a chreu mentrau i hyrwyddo’r Gymraeg, yn ogystal â chefnogi’r rheini a ddatblygwyd gan Lywodraeth Cymru a Chomisiynydd y Gymraeg i hyrwyddo, annog a chefnogi mwy o ddefnydd o’r Gymraeg yn y gwaith.

Mae ein strategaeth yn canolbwyntio ar bum maes:

1. Arweinyddiaeth
2. Dysgu
3. Recriwtio
4. Technoleg
5. Gwasanaeth cwsmeriaid 

Mae’n bwysig ein bod yn dylunio ein gwasanaethau mewnol ac allanol i hyrwyddo a thrin pobl sy’n siarad Cymraeg yn gyfartal â’r rheini sy’n siarad Saesneg. Rydym ni’n dylunio ein gwasanaethau gyda hyn mewn golwg ac, wrth i ni ddod yn fwy aeddfed yn ddigidol, rydym ni’n gwneud yn siŵr bod y Gymraeg yn ganolog i ddatblygiad ein gwasanaethau o’r dechrau. Rydym yn defnyddio Safonau Dylunio Digidol Gwasanaethau Cyhoeddus Cymru i’n helpu i ddylunio gwasanaethau sy’n diwallu anghenion pobl sy’n defnyddio’r Gymraeg yn eu bywydau bob dydd.

Mae’r strategaeth hefyd yn cysylltu â’n gwaith o gefnogi’r sector gofal cymdeithasol a chyflawni dyheadau a chamau gweithredu ‘Mwy ‘na Geiriau’. Dyma fframwaith Strategol Llywodraeth Cymru ar gyfer y Gymraeg ym maes iechyd a gofal cymdeithasol a’i nod yw:

· sicrhau bod anghenion iaith siaradwyr Cymraeg yn cael eu diwallu;
· darparu gwasanaethau Cymraeg i'r rhai sydd ei angen; 
· dangos bod iaith yn chwarae rhan bwysig o ran ansawdd gofal ac nad yw'n cael ei ystyried yn “ychwanegiad”. 

Rydym wedi ymrwymo i gryfhau hyder, sgiliau a defnydd y gweithlu gofal cymdeithasol, blynyddoedd cynnar a gofal plant o’r Gymraeg ac rydym yn bwriadu cefnogi’r sector i wireddu hyn. Bydd cael gweithlu sy’n gallu cyfathrebu’n effeithiol yn Gymraeg yn galluogi unigolion i fynegi eu hunain yn well, ac yn gadael iddynt adael i ni wybod beth sydd ‘wrth galon yr hyn sy’n wirioneddol bwysig’ iddyn nhw yn fwy effeithiol a chyfforddus.

Monitro a chynnydd 

Rydym yn ymgysylltu’n rheolaidd â’n staff ac aelodau’r Bwrdd ynghylch disgwyliadau ein strategaeth iaith Gymraeg ac yn eu cefnogi i roi ei chamau gweithredu ar waith ar draws y sefydliad.

Rydym wedi sefydlu ‘Grŵp Strategaeth Iaith’ mewnol gydag aelodau o bob rhan o’r sefydliad. 

Mae’r Grŵp Strategaeth Iaith yn:

· cefnogi’r gwaith o weithredu Safonau’r Gymraeg a monitro ein cydymffurfiaeth;
· helpu i ddatblygu, adolygu a monitro polisïau a phrosesau mewnol o ran y Gymraeg;
· cefnogi ein staff i feddwl am sut y gallai penderfyniadau polisi newydd neu ddiwygiedig effeithio ar y Gymraeg;
· nodi a rhannu arferion da a ffyrdd y gallem wella’n fewnol;
· hyrwyddo ein hymrwymiad i weithio’n ddwyieithog gyda chydweithwyr.

Ein Cyfarwyddwr Cynorthwyol Gwasanaethau Corfforaethol sy’n cadeirio’r grŵp ac mae’n adrodd arno i’n Grŵp Gweithrediadau, sy’n cynnwys ein cyfarwyddwyr cynorthwyol. 

Mae cydymffurfio â Safonau’r Gymraeg yn rhan o’n trefniadau cynllunio a pherfformio. Bob mis, mae ein Grŵp Gweithrediadau yn monitro ein cydymffurfiaeth drwy ddangosfyrddau perfformiad. Bob chwarter, mae ein Tîm Rheoli Gweithredol yn cael diweddariadau chwarterol am ein cynnydd a ffocws y grŵp yn y dyfodol, ac mae ein Pwyllgor Archwilio a Risg yn craffu ar ein cydymffurfiaeth â Safonau’r Gymraeg fel rhan o’n hadroddiadau cydymffurfio ehangach. 

Mae ein Tîm Arwain (sy’n cynnwys ein Tîm Rheoli Gweithredol a’n cyfarwyddwyr cynorthwyol) yn ystyried ac yn craffu ar asesiadau o’r effaith ar y Gymraeg yn erbyn safonau polisi fel rhan o’n proses gymeradwyo.

Canfu ein hunanasesiad o Safonau’r Gymraeg ar gyfer 2025 i 2026 ein bod yn parhau i ddangos ein bod yn cydymffurfio’n dda â Safonau’r Gymraeg ar draws darpariaeth gwasanaethau, cymorth i’r gweithlu, llywodraethu a diwylliant y sefydliad. Cofnodwyd lefelau uchel o sicrwydd ar draws y rhan fwyaf o safonau, gan gynnwys gohebiaeth ddwyieithog, cyfarfodydd, gwasanaethau ffôn, cyhoeddiadau a llwyfannau digidol. 
Mae ein llwyddiannau’n cynnwys:
· darpariaeth gwasanaeth dwyieithog cryf ar draws gohebiaeth, gwasanaethau ffôn, cyfarfodydd, digwyddiadau a gwasanaethau digidol;
· cyhoeddiadau a chynnwys ar-lein dwyieithog cynhwysfawr;
· llywodraethu ac adrodd cadarn;
· prosesau recriwtio dwyieithog a chyfleoedd dysgu Cymraeg cefnogol i staff.
Roedd ein hunanasesiad hefyd yn nodi meysydd i’w cryfhau, fel:

· sicrhau bod ein hysbysiadau cydymffurfio yn glir ar ein gwefan;
· sicrhau ei bod yn glir bod fersiynau Cymraeg o’n cynnwys ar gael;
· sicrhau bod ymwelwyr â’n swyddfa yng Nghaerdydd yn ymwybodol bod ein derbynnydd yn croesawu pobl sy’n siarad Cymraeg.

Ymgysylltu: cefnogi ein staff

Rydym ni’n disgwyl i’n staff, aelodau o’r Bwrdd, ac unrhyw un sy’n gweithio ar ein rhan, i ymddwyn mewn ffordd sy’n dangos ein gwerthoedd.

Rydym wedi cynnwys hyfforddiant ac ymwybyddiaeth i staff ar gefnogi ein ‘Strategaeth Iaith’ yn ein cynllun hyfforddi a dysgu corfforaethol blynyddol. Rydym hefyd yn cynnal sesiwn ymwybyddiaeth o Safonau’r Gymraeg ar gyfer yr holl staff newydd ac aelodau’r Bwrdd. Mae hwn yn nodi’r gofynion, ein hethos fel sefydliad sy’n cefnogi ac yn hyrwyddo’r defnydd o’r Gymraeg, ac yn ei gwneud yn glir i staff ac aelodau’r Bwrdd ein bod ni i gyd yn gyfrifol am ddarparu gwasanaeth dwyieithog. 

Mae cyfarwyddiadau a chanllawiau ar sut i gydymffurfio â’r Safonau ar gael ar ein mewnrwyd staff. Mae cydweithwyr o’r ‘Grŵp Strategaeth Iaith’ a’n tîm Strategaeth, Perfformiad a Risg yn cwrdd â thimau ar draws y sefydliad ar sail ad-hoc i roi trosolwg o’r ymrwymiadau a’r camau gweithredu y mae’n rhaid i ni eu cymryd a sut i weithredu’r Safonau yn ein gwaith o ddydd i ddydd.

Ymgysylltu: cefnogi’r sector gofal cymdeithasol a’r blynyddoedd cynnar

Mae ein gwaith yn cefnogi’r rheini sy’n gweithio ym maes gofal cymdeithasol a’r blynyddoedd cynnar i ddefnyddio’r Gymraeg yn y gwaith yn hanfodol oherwydd mae gallu cael gofal a chymorth gan rywun sy’n gallu siarad Cymraeg yn rhan bwysig o dderbyn gofal urddasol o ansawdd uchel.

Dyma rai enghreifftiau o sut rydym wedi cefnogi’r sectorau gofal cymdeithasol a’r blynyddoedd cynnar gyda’r Gymraeg:

· mae ein gwobr Gofalu trwy’r Gymraeg yn cydnabod ac yn dathlu pobl sy’n darparu gofal rhagorol drwy gyfrwng y Gymraeg, ac mae’n rhan o’n hymgysylltiad ehangach â’r sector. Yn 2025, cafodd y wobr ei nifer uchaf erioed o enwebiadau a chymerodd dros 4,900 o bobl ran mewn pleidlais gyhoeddus i ddewis yr enillydd. Cyhoeddwyd yr enillydd mewn seremoni uchel ei phroffil yn yr Eisteddfod Genedlaethol. 

· gwnaethom dreialu dull strwythuredig o gynllunio’r gweithlu Cymraeg gyda chyflogwyr. Roedd y dull gweithredu’n caniatáu i sefydliadau asesu eu capasiti iaith Gymraeg, nodi bylchau, a rhoi ymatebion cymesur, wedi’u teilwra ar waith, wedi’u hategu gan ddysgu, datblygu a mentora. Dywedodd y sefydliadau a gymerodd ran fod ganddynt, o ganlyniad, fwy o hyder mewn cynllunio a darparu. Roeddent hefyd yn adrodd am ddealltwriaeth gliriach o’r cysylltiad rhwng sgiliau iaith ac ansawdd gwasanaeth, ac yn rhannu enghreifftiau o ymateb yn well i ddewisiadau iaith pobl. Rydym nawr yn ystyried ehangu’r cymorth hwn yn ehangach.

· rydym wedi parhau i hyrwyddo’r defnydd o’n hadnodd asesu sgiliau Cymraeg ar-lein ar draws y sector gofal cymdeithasol a’r blynyddoedd cynnar. Gall gweithwyr ddefnyddio’r adnodd i ddeall lefel eu Cymraeg ar gyfer gwrando, siarad, darllen ac ysgrifennu, a nodi cyfleoedd dysgu priodol.

· fe wnaethom barhau i hyrwyddo a gwreiddio’r modiwl e‑ddysgu ymwybyddiaeth o’r Gymraeg, a lansiwyd ym mis Chwefror 2024. Mae’r modiwl yn helpu pobl sy’n gweithio ym maes gofal cymdeithasol, y blynyddoedd cynnar a gofal plant i ddysgu mwy am y Gymraeg, ei hanes, dwyieithrwydd ac ymarferoldeb gweithio’n ddwyieithog. Mae hefyd yn egluro’r dyletswyddau cyfreithiol a phwysigrwydd dewis iaith mewn gofal a chymorth.

· parhawyd i weld ymgysylltiad cryf â’n cyrsiau Cymraeg pwrpasol, ‘Camau’, gyda dros 1,000 o bobl wedi cofrestru ar gyrsiau Camau Mynediad, Sylfaen a Chanolradd. Fe wnaethom hefyd gefnogi dysgwyr gyda grŵp cymorth gan gymheiriaid ar-lein, sy’n cwrdd bob pythefnos ac sy’n darparu cyfleoedd ychwanegol iddynt ymarfer eu Cymraeg gyda chymorth tiwtor.

· Parhaodd ein huwch arweinwyr i ymgysylltu â phartneriaid cenedlaethol a’r sectorau gofal cymdeithasol a blynyddoedd cynnar i hyrwyddo pwysigrwydd Safonau’r Gymraeg. Gwnaethant hyn drwy gymryd rhan mewn digwyddiadau a fforymau allanol, lle buont yn siarad am godi ymwybyddiaeth o gydymffurfio â’r safonau a dysgu ar y cyd o’n profiad o roi’r Safonau ar waith.

Mae rhagor o wybodaeth am ein gwaith iaith Gymraeg gyda’r sectorau gofal cymdeithasol a blynyddoedd cynnar ar gael yma.

Sut y gwnaethom gydymffurfio â’r safonau

Safonau cyflenwi gwasanaethau (Safonau 1-82) 

Mae’r set hon o safonau yn nodi sut mae’n ofynnol i ni ddefnyddio’r Gymraeg mewn gwahanol sefyllfaoedd fel y gall siaradwyr Cymraeg gael mynediad dirwystr at wasanaethau Cymraeg. Er enghraifft, wrth anfon gohebiaeth, siarad ar y ffôn, neu ddefnyddio gwasanaethau ar-lein neu wyneb yn wyneb.

Rydym ni’n sefydliad dwyieithog ac mae’r gwasanaethau rydym ni’n eu darparu i’n cwsmeriaid ar gael yn Gymraeg ac yn Saesneg. Dydy darpariaeth Gymraeg ddim yn cael ei thrin yn llai ffafriol na darpariaeth Saesneg.

Darparu gwasanaeth dwyieithog

Rydym ni’n arddangos arwyddion yn ein derbynfeydd sy’n croesawu’r defnydd o’r Gymraeg ac mae ein holl staff sy’n gallu siarad yr iaith yn cael bathodyn i ddangos eu bod yn gallu siarad ag ymwelwyr yn Gymraeg.

Ffôn

Mae’r cyswllt cychwynnol dros y ffôn yn ddwyieithog, yn ogystal â phob llythyr a ffurflen safonol. Mae ein system ffôn awtomatig yn rhoi cyfle i alwyr ddewis eu hiaith. Mae’r holl staff yn cyfarch pobl yn ddwyieithog wrth ateb y ffôn. Os na allant ddarparu gwasanaeth drwy gyfrwng y Gymraeg, byddant yn trosglwyddo’r alwad i gydweithiwr sy’n siarad Cymraeg yn eu tîm.

Eleni, cawsom adborth cadarnhaol gan Gomisiynydd y Gymraeg ar ôl adolygiad a mynediad at ein timau cyswllt.

Gohebiaeth 

Rydym yn nodi ym mhob e-bost a throedyn llythyr ein bod yn croesawu gohebiaeth yn Gymraeg, y byddwn yn ymateb i ohebiaeth yn Gymraeg ac na fydd gohebu â ni yn Gymraeg yn arwain at oedi. Bydd unrhyw un sy’n ysgrifennu atom yn Gymraeg yn cael ateb yn Gymraeg yn awtomatig. Rydym wedi rhoi cyfarwyddiadau i staff ar sut i wneud eu llofnod e-bost a’u hatebion allan o’r swyddfa yn ddwyieithog, ac os ydynt yn gallu cyfathrebu’n ysgrifenedig yn Gymraeg, maent wedi cael baner i’w chynnwys yn eu llofnod e-bost.

Cyfarfodydd

Ceisir dewis iaith mynychwyr cyn cyfarfodydd lle bynnag y bo modd. Lle nad yw’r wybodaeth hon wedi’i chael ymlaen llaw, caiff ei chadarnhau yn ystod y cyfarfod.

Ar gyfer digwyddiadau a chyfarfodydd mwy, mae’r holl lenyddiaeth, fel gwahoddiadau, hysbysiadau neu drefniadau archebu, yn ddwyieithog. Mae agendâu a chyflwyniadau hefyd yn ddwyieithog. Mae croeso i unrhyw un sy’n mynychu cyfarfodydd cyhoeddus, digwyddiadau, seminarau a chynadleddau a gynhelir gan neu ar ran Gofal Cymdeithasol Cymru gyfrannu yn eu dewis iaith.

Hyrwyddo a chynnwys

Mae ein holl gynnwys, ffurflenni, adnoddau neu ddeunyddiau ar gyfer y cyhoedd yn cael eu cynhyrchu’n ddwyieithog. 

Rydym yn cynhyrchu ac yn dylunio cynnwys, adnoddau a gwasanaethau sy’n hyrwyddo ac yn cynyddu’r defnydd o’r Gymraeg, ac yn trin y rheini sy’n siarad yr iaith yn gyfartal â’r rheini sy’n siarad Saesneg.

Mae ein gwefannau yn gwbl ddwyieithog. Mae fersiynau Cymraeg a Saesneg y cynnwys yn cael eu hychwanegu at y wefan ar yr un pryd. Mae’r holl apiau rydym yn eu cyhoeddi yn gweithio’n llawn yn Gymraeg. Mae gennym sianeli cyfryngau cymdeithasol Cymraeg a Saesneg ar Facebook, LinkedIn a BlueSky, ac mae ein sianel YouTube yn cyflwyno cynnwys yn Gymraeg ac yn Saesneg. Mae’r holl wasanaethau rydym ni’n eu cynnig ar gael yn Gymraeg ac yn Saesneg. Eleni, cawsom adborth cadarnhaol gan Gomisiynydd y Gymraeg ar ôl adolygiad o’n cyfrifon cyfryngau cymdeithasol.

Wrth i ni ddylunio mwy o systemau i gefnogi ein cwsmeriaid, rydym yn ystyried anghenion defnyddwyr Cymraeg ac yn defnyddio canllawiau technegol Comisiynydd y Gymraeg i ddylunio manylebau ar gyfer profiad dwyieithog da i ddefnyddwyr.

Cofrestru 

Mae ein system gofrestru ar-lein ar gyfer y gweithlu gofal cymdeithasol yn caniatáu i unigolion cofrestredig weld eu gwybodaeth yn eu dewis iaith. Mae croeso i weithwyr wneud cais i gofrestru drwy gyfrwng y Gymraeg neu’r Saesneg. Gallant hefyd adolygu a diweddaru eu cofrestriad yn yr iaith o’u dewis. 

Ar ôl mewngofnodi, bydd eu gwybodaeth yn ymddangos yn eu dewis iaith. Gallant newid rhwng y sgriniau Cymraeg a Saesneg ar unrhyw adeg. Mae ein holl wasanaethau cofrestru ar gael yn Gymraeg ac yn Saesneg.

Rydym yn cadw gwybodaeth am allu Cymraeg unigolion cofrestredig ar y Gofrestr Gweithwyr Gofal Cymdeithasol drwy gasglu gwybodaeth monitro cydraddoldeb. Mae hyn yn gwbl wirfoddol ac mae’r wybodaeth yn cael ei chyhoeddi ar ein tudalennau gwe ar broffil y gweithlu. 

Ein ffyrdd o weithio

Mae ein holl staff yn gweithio’n hybrid ac rydym ni wedi diwygio ein canllawiau i gefnogi ein staff gyda’r ffordd hon o weithio. 

Rydym wedi diweddaru ein canllawiau i gefnogi staff i gynnal cyfarfodydd ar-lein. Mae hyn yn cynnwys, er enghraifft, dechrau a gorffen cyfarfodydd yn ddwyieithog, a chael grwpiau sy’n siarad Cymraeg mewn gweithdai. Rydym hefyd yn annog staff i ddefnyddio cefndir brand corfforaethol, sy’n cynnwys y logo Cymraeg. 

Rydym ni’n edrych yn barhaus ar sut gallwn ni wella ein dull o ymdrin â’r Gymraeg i staff yn ein ffordd hybrid o weithio, ac rydym ni wedi gofyn i'r Grŵp Strategaeth Iaith ganolbwyntio ar hyn. Mae’r newid i weithio hybrid yn cynnig llawer o gyfleoedd. Ond rydym yn cydnabod y gall hyn gael effaith negyddol ar ddysgwyr a fyddai’n cael cyfleoedd mwy anffurfiol i glywed y Gymraeg yn cael ei siarad, a phobl sy’n dewis gwneud busnes yn Saesneg ond sy’n defnyddio’r Gymraeg yn anffurfiol.

Rydym yn parhau i gefnogi staff i siarad a chlywed Cymraeg wrth weithio mewn ffordd hybrid. Mae timau wedi bod yn cynnal sesiynau cyfeillio anffurfiol i roi cymorth i gydweithwyr sydd eisiau adeiladu ar eu sgiliau Cymraeg. Rydym ni hefyd yn cynnal sesiynau ‘Coffi a Chlonc’ bob deufis i roi cyfle i staff ddefnyddio eu Cymraeg ac rydym ni’n defnyddio ein Mewnrwyd i hyrwyddo ymwybyddiaeth ddiwylliannol Gymreig ar ddiwrnodau penodol, fel Dydd Gŵyl Dewi, ac ymgyrchoedd ymwybyddiaeth, fel Defnyddia dy Gymraeg. 

Yn ddiweddar, fe wnaethom gytuno i ddefnyddio Microsoft Teams fel ein prif lwyfan sefydliadol ar gyfer cyfarfodydd ar-lein. Mae ei alluoedd o ran y Gymraeg wedi gwella’n sylweddol. 




Safonau llunio polisi (Safonau 82 i 91)

Dyma beth rydym wedi’i wneud i gydymffurfio â’r dosbarth o safonau llunio polisi: 

Datblygu neu adnewyddu polisïau

Rhaid i staff asesu’r effaith y gall unrhyw benderfyniadau polisi ei chael ar allu pobl i ddefnyddio’r Gymraeg. Rydym yn parhau i ddefnyddio ein hasesiad o’r effaith ar y Gymraeg, gan ddefnyddio Microsoft Forms. Mae’r dull hwn yn seiliedig ar ganllawiau safonau polisi Comisiynydd y Gymraeg. Mae ein hasesiadau effaith yn rhan orfodol o’r holl ddogfennau cychwyn prosiect newydd ac fe’u hadolygir gan y bwrdd portffolio perthnasol a/neu’r grŵp rheoli.

Cynnal ymgynghoriadau cyhoeddus

Rhaid i staff feddwl am sut y gallai penderfyniad ymgynghori effeithio ar y defnydd o’r Gymraeg a rhaid iddynt ofyn i’r cyhoedd beth yw eu barn am yr effaith hon. Ym mis Mawrth 2024, fe wnaethom gyflwyno gofynion ychwanegol ar gyfer sut rydym yn cynnal ymgynghoriadau oherwydd canllawiau gorfodol gan Gomisiynydd y Gymraeg. 

Dyfarnu grantiau

Mae'r holl ddogfennau tendro a dyfynbrisiau yn cyfeirio at Safonau’r Gymraeg ac rydym yn gofyn i gontractwyr posibl ddweud wrthym sut byddant yn ystyried y rhain wrth weithio gyda ni. Mae ein matrics gwerthuso caffael yn rhoi cyfle i staff sgorio yn erbyn y gofyniad hwn. Mae ein manylebau’n dweud y caiff contractwyr gyflwyno eu hymateb i dendr neu ddyfynbris yn Gymraeg. 

Mae pob contract a wnawn yn cyfeirio at ein Safonau a disgwylir i bob contractwr a fydd yn ymgysylltu â phobl sy’n gweithio ym maes gofal cymdeithasol a’r blynyddoedd cynnar ddarparu gwasanaethau dwyieithog. Rheolwr y prosiect sy’n gyfrifol am werthuso a yw’r contractwr wedi bodloni’r gofynion a nodwyd yn y fanyleb wreiddiol a byddai hyn yn cynnwys gofynion iaith.

Cynnal gwaith ymchwil

Rydym wedi gwneud ein staff yn ymwybodol o’r Safonau mewn perthynas â cheisio barn ar y defnydd o’r Gymraeg mewn unrhyw waith ymchwil. Mae ein canllawiau’n cynnwys arferion gorau diweddaraf Comisiynydd y Gymraeg yn y maes hwn.



Safonau gweithredol (Safonau 92 i 139)

Mae’r Safonau hyn yn ymwneud â defnyddio’r Gymraeg yn y ffordd rydym yn gweithio yn y sefydliad. Dyma beth wnaethon ni yn 2025 i 2026:
 
Gwasanaeth adnoddau dynol ar gael yn Gymraeg

Gall yr holl staff gael eu gwasanaeth adnoddau dynol yn eu dewis iaith, boed hynny wyneb yn wyneb, trwy e-bost neu lythyr, dros y ffôn neu ar-lein. Mae ein system Adnoddau Dynol fewnol, Ciphr, ar gael yn ddwyieithog ar gyfer staff ac mae negeseuon e-bost mewnol, postiadau mewnrwyd a llythyrau am delerau ac amodau yn cael eu hanfon yn ddwyieithog gan y tîm Adnoddau Dynol.

Y rhyngrwyd a pholisïau sydd ar gael yn Gymraeg

Gellir defnyddio ein mewnrwyd yn Gymraeg neu yn Saesneg a gall staff doglo rhwng y ddwy iaith. Gall staff hefyd bostio negeseuon ac ymatebion yn y ddwy iaith. Mae’r holl bolisïau ar ein tudalen bolisi mewnrwyd ar gael yn Gymraeg ac yn Saesneg.

Sesiynau ymwybyddiaeth iaith a gweithredu’r Safonau 

Disgwylir i bob aelod newydd o staff fynychu sesiwn ymsefydlu corfforaethol am ofynion Safonau’r Gymraeg a gweithio mewn sefydliad dwyieithog. 

Cyfleoedd i ddysgu sgiliau iaith Gymraeg

Rydym yn annog staff i ddysgu neu wella eu Cymraeg. Rydym yn rhoi cyfleoedd i staff yn ystod oriau gwaith dderbyn gwersi Cymraeg sylfaenol ac yn rhoi cyfle i staff ar bob lefel wella eu sgiliau iaith. Rydym yn cynnal sesiynau ‘Coffi a Chlonc’ anffurfiol bob deufis, lle gall staff ddefnyddio’r Gymraeg yn seiliedig ar lefel eu Cymraeg.

Gwobr ‘Cymraeg Gyda’n Gilydd’

Mae’r wobr hon yn dathlu aelodau staff sy’n dangos ymrwymiad eithriadol i’r Gymraeg, boed hynny drwy dwf personol, dulliau creadigol neu drwy ysbrydoli eraill. Mae’n cydnabod timau a phobl sydd, er enghraifft:

· wedi gwneud cynnydd personol wrth ddysgu neu ddefnyddio’r Gymraeg;
· yn cael effaith ystyrlon wrth hyrwyddo’r iaith;
· yn ymgorffori’r Gymraeg yn eu gwaith o ddydd i ddydd;
· yn canfod ffyrdd arloesol o ddod â’r iaith yn fyw ar draws y sefydliad. 

Eleni, cawsom 12 enwebiad yn tynnu sylw at gyfraniadau eithriadol i’r Gymraeg. Cafodd ei lansio er cof am gydweithiwr a oedd yn frwd ac yn ymroddedig i’r Gymraeg.

Rôl ein harweinwyr a modelau rôl

Rydym yn cydnabod pwysigrwydd arwain drwy esiampl yn y ffordd rydym yn hyrwyddo’r defnydd o’r Gymraeg a’i gwneud yn glir pa mor bwysig ydyw i’r sefydliad. Yn ein harolwg staff ar gyfer 2025 i 2026, dywedodd 95% o aelodau staff wrthym eu bod yn teimlo bod y sefydliad yn dangos ethos Cymraeg cryf yn y ffordd rydym yn gweithio. Fel rhan o’n hymrwymiad arweinyddiaeth i’r Gymraeg, mae pob aelod o’r tîm arwain nad oedd ganddynt sgiliau Cymraeg na’r hyder i ddefnyddio’r iaith wedi cwblhau Cwrs Croeso 1 a 2 (Cwrteisi).
Safonau cadw cofnodion (140 i 148) 

Mae’r set hon o Safonau yn ei gwneud yn ofynnol i ni gadw data am sgiliau iaith ein staff, recriwtio a’r Gymraeg, hyfforddiant staff a’r cwynion rydym wedi’u cael. 

Beth sydd angen i ni ei adrodd?

· Sgiliau iaith staff: nifer y staff sy’n meddu ar sgiliau iaith Gymraeg;
· Recriwtio i swyddi gwag: nifer y swyddi a hysbysebwyd yn ystod y flwyddyn a ofynnodd am sgiliau Cymraeg;
· Hyfforddiant ar gyfer dysgu neu wella sgiliau Cymraeg: nifer y staff a fynychodd gyrsiau hyfforddi, naill ai i ddysgu neu i wella eu sgiliau Cymraeg;
· Darpariaeth hyfforddiant cyfrwng Cymraeg: nifer y staff a fynychodd gyrsiau hyfforddi trwy gyfrwng y Gymraeg yn ystod y flwyddyn; 
· Cwynion gan aelodau o’r cyhoedd: nifer y cwynion a dderbyniwyd sy’n ymwneud â’r Gymraeg.

Sgiliau Cymraeg staff

Fe wnaethom ofyn i’n staff hunanasesu eu sgiliau Cymraeg ar gyfer darllen, siarad, deall ac ysgrifennu, ac fe wnaeth 167 aelod o staff allan o 251 gwblhau’r arolwg. 
	
	2026
	2025
	2024
	2023

	Ymatebion i’r arolwg
	167
	182
	223
	203

	Aelodau staff
	251
	239
	236
	218



Darllen

	
	% 2026
	2026
	% 2025
	2025
	% 2024
	2024

	Dim sgiliau
	13%
	21
	13%
	23
	13%
	29

	Gallu darllen geiriau ac ymadroddion syml, a’u deall
	26%
	43
	29%
	53
	28%
	62

	Gallu darllen deunyddiau syml ar bynciau bob dydd, a’u deall, e.e. arwyddion, llythyrau
	11%
	18
	8%
	14
	11%
	25

	Gallu darllen rhai deunyddiau cyffredin sy'n ymwneud â gwaith, gyda chymorth e.e. geiriadur
	6%
	10
	5%
	10
	7%
	16

	Gallu darllen y rhan fwyaf o ddeunyddiau sy’n ymwneud â gwaith
	7%
	11
	9%
	16
	10%
	23

	Dealltwriaeth lawn o’r holl ddeunydd sy’n gysylltiedig â gwaith
	38%
	64
	36%
	66
	30%
	68



Siarad

	
	% 2026
	2026
	% 2025
	2025
	% 2024
	2024

	Dim sgiliau
	7%
	12
	9%
	17
	11%
	24

	Gallu defnyddio geiriau ac ymadroddion bob dydd, e.e. diolch, bore da
	40%
	66
	37%
	66
	37%
	82

	Gallu cynnal sgyrsiau syml sy'n ymwneud â gwaith
	8%
	13
	7%
	12
	8%
	18

	Gallu cynnal rhai sgyrsiau sy'n ymwneud â gwaith
	2%
	3
	3%
	6
	4%
	10

	Gallu cynnal y rhan fwyaf o sgyrsiau sy'n ymwneud â gwaith
	5%
	8
	4%

	8
	3%
	7

	Rhugl
	38%
	64
	40%
	73
	37%
	82



Dealltwriaeth

	
	% 2026
	2026
	% 2025
	2025
	% 2024
	2024

	Dim sgiliau
	11%
	19
	14%
	25
	14%
	31

	Gallu deall geiriau allweddol a brawddegau syml 
	26%
	44
	24%
	44
	27%
	61

	Gallu deall sgyrsiau sylfaenol am bynciau bob dydd
	13%
	21
	12%
	21
	11%
	25

	Gallu deall sgyrsiau syml sy'n ymwneud â gwaith
	4%
	6
	4%
	8
	5%
	11

	Gallu deall y rhan fwyaf o sgyrsiau sy'n ymwneud â gwaith
	5%
	9
	5%
	10
	8%
	17

	Gallu deall pob sgwrs sy'n ymwneud â gwaith
	38%
	67
	41%
	74
	35%
	78



Ysgrifennu

	
	% 2026
	2026
	% 2025
	2025
	% 2024
	2024

	Dim sgiliau
	32%
	53
	32%
	59
	34%
	75

	Gallu ysgrifennu gwybodaeth sylfaenol, e.e. llenwi ffurflenni
	18%
	30
	17%
	30
	17%
	38

	Gallu ysgrifennu gohebiaeth syml sy’n ymwneud â gwaith
	5%
	8
	3%
	5
	6%
	14

	Gallu paratoi deunydd arferol sy'n ymwneud â gwaith, gyda gwirio
	3%
	5
	8%
	14
	6%
	14

	Gallu paratoi’r rhan fwyaf o waith ysgrifenedig yn Gymraeg
	7%
	12
	9%
	17
	13%
	28

	Gallu paratoi deunydd ysgrifenedig ar gyfer pob mater sy'n gysylltiedig â’r gwaith
	35%
	58
	31%
	57
	24%
	54



Defnyddio’r Gymraeg yn y gweithle

Fel rhan o’n hasesiad sgiliau staff, gofynnwyd i staff am adborth am eu defnydd o’r Gymraeg yn y gweithle.

Dywedodd 36% wrthym eu bod yn hyderus iawn yn defnyddio’r Gymraeg, gyda 30% o staff yn defnyddio’r Gymraeg bob dydd.

Ond dywedodd 36% wrthym nad oeddent yn hyderus yn defnyddio’r Gymraeg, a hyder oedd y rhwystr mwyaf i ddefnyddio’r iaith. Dywedodd staff wrthym y byddent yn croesawu:

· sesiynau sylfaenol anffurfiol, “gair/brawddeg yr wythnos”;
· mwy o ymarfer ac anogaeth;
· mentoriaid neu gyfeillion Cymreig, a rhagor o gymorth dysgu;
· cymorth gyda rhestrau termau a therminoleg Gymraeg;
· canllawiau clir ynghylch cyfieithu a chyfieithu ar y pryd;
· gwybod pwy sy’n siarad Cymraeg (er enghraifft y defnydd o dechnoleg neu fathodynnau).[image: Shape]

Mae’r camau gweithredu yn feysydd ffocws i’r Grŵp Strategaeth Iaith ar gyfer 2026 i 2027.

Recriwtio i swyddi gwag

Asesir gofynion iaith Gymraeg swyddi newydd ar sail anghenion y sefydliad ac mewn trafodaeth â rheolwyr llinell. Rydym yn gofyn i ymgeiswyr ar gyfer pob swydd am eu sgiliau iaith Gymraeg a’u dewisiadau iaith, gan gynnwys eu dewisiadau ar gyfer gohebiaeth a chyfweliadau, yn ein ffurflenni cais.

Eleni, roedd angen sgiliau Cymraeg hanfodol ar 50% o'r swyddi a hysbysebwyd. Cawsom 28 o geisiadau yn Gymraeg, i fyny o saith y flwyddyn flaenorol.

	
	2025 i 2026
	2024 i 2025
	2023 i 2024
	2022 i 2023
	2021 i 2022
	2020 i 2021

	Nifer y swyddi a hysbysebwyd
	32
	20
	42
	88
	82
	40

	Nifer y swyddi a hysbysebwyd lle’r oedd y Gymraeg yn hanfodol 
	16
	10
	19
	31
	28
	15

	Nifer y swyddi a hysbysebwyd lle’r oedd y Gymraeg yn ddymunol
	16
	10
	23
	57
	54
	2




Hyfforddiant: dysgu neu wella sgiliau iaith Gymraeg

· Mynychodd 33 aelod o staff gwrs hyfforddiant Cymraeg Clir.
· Trefnodd y sefydliad wersi Cymraeg i un aelod o staff, tra bod tri arall wedi mynychu dosbarthiadau a drefnwyd gan Dysgu Cymraeg.  
· Rydym ni’n cyfeirio staff at y cyrsiau sydd ar gael yn eu hardal leol, er mwyn iddyn nhw allu penderfynu beth sy’n gweithio orau iddyn nhw ar gyfer dysgu a / neu ddatblygu eu sgiliau iaith.
· Mae holl aelodau perthnasol y grŵp arwain wedi cwblhau cyrsiau Croeso 1 a Croeso 2.
· Rydym wedi annog staff i gwblhau’r modiwl ymwybyddiaeth o’r Gymraeg rydym wedi’i gynhyrchu ar gyfer y sector gofal cymdeithasol a’r blynyddoedd cynnar. Mae arweinwyr a rheolwyr wrthi’n cwblhau’r modiwl hwn, ac mae wedi cael ei ychwanegu at ein fframwaith ymsefydlu diwygiedig i bob aelod newydd o staff ei wneud. 
· Rydym wedi annog aelodau staff i gwblhau’r cwrs Cymraeg Gwaith 10 awr o hyd, drwy ei hysbysebu ar ein tudalennau adnoddau Cymraeg. 

Darpariaeth hyfforddiant cyfrwng Cymraeg

Mae’r rhan fwyaf o sesiynau hyfforddi mewnol yn cael eu cynnal yn ddwyieithog gyda gwybodaeth yn cael ei rhannu yn y ddwy iaith, a grwpiau Cymraeg ar gyfer sesiynau trafod neu chwarae rôl.

Lle nad oes hyfforddiant arbenigol ar gael yn Gymraeg, rydym yn darparu deunydd ategol dwyieithog lle bo hynny’n bosibl ac yn sicrhau ei fod ar gael ar ein Mewnrwyd ar ôl y sesiwn hyfforddi.

Mae ein holl gyrsiau e-ddysgu gorfodol i staff ar gael yn Gymraeg ac yn Saesneg.

Ymgynghori â staff

Rydym yn cynnal sesiynau ymgynghori â staff am bolisïau pwysig yn y Gymraeg a’r Saesneg. Rydym yn dilyn canllawiau newydd Comisiynydd y Gymraeg ar gynnal ymgynghoriadau ac asesu effaith penderfyniadau polisi ar ein staff. 

Y Drefn Gwyno 

Mae darparu gwasanaethau yn Gymraeg wedi’i integreiddio yn ein safonau gwasanaeth â gweithdrefnau cwyno, a’n nod yw sicrhau bod ansawdd a safon ein gwasanaethau drwy gyfrwng y Gymraeg yn gyfartal â’r rhai a ddarperir yn Saesneg.

Rydym wedi ymrwymo i fonitro’r safonau hyn a’r ffordd rydym yn eu rhoi ar waith. Pan rydym yn ymateb i gwynion am ein gwasanaethau Cymraeg, rydym yn rhoi gwybod i’r achwynydd bod modd cyfeirio’r mater at Gomisiynydd y Gymraeg os nad yw’n hapus. Rydym yn cofnodi:

· nifer y cwynion a gawn, a’r meysydd gwaith perthnasol;
· pa mor gyflym maen nhw’n cael eu datrys;
· beth ddysgon ni o bob un. 

Rydym yn rhannu’r wybodaeth hon yn rheolaidd â’n Prif Weithredwr, cyfarwyddwyr ac aelodau’r Bwrdd er mwyn iddynt allu craffu arnom.

Ni chawsom unrhyw gwynion eleni am ein gwasanaethau Cymraeg. Roeddem hefyd wedi diweddaru ein proses a’n polisi cwynion ar ôl i Gomisiynydd y Gymraeg rannu arferion da ar gyfer delio â chwynion Cymraeg.



Casgliadau ac argymhellion

Er ein bod yn ymdrechu i ddarparu gwasanaeth dwyieithog a chydymffurfio â’r Safonau bob amser, mae yna wastad ffyrdd y gallwn wella. Yn 2026 i 2027, rydym yn bwriadu bwrw ymlaen â’r argymhellion hyn:

· cynyddu amlder y sesiynau “Coffi a Chlonc” i bob mis, a chreu ystafelloedd ymneilltuo i ddarparu ar gyfer siaradwyr Cymraeg ar bob lefel;
· diweddaru nifer fach o dempledi i gynnwys y datganiad croesawu gohebiaeth Gymraeg;
· gwneud y cynnig rhagweithiol yn fwy gweladwy yn ein derbynfa gan ddefnyddio arwyddion a bathodynnau Iaith Gwaith;
· ychwanegu datganiadau at rai dogfennau y gellir eu lawrlwytho i’w gwneud yn glir eu bod hefyd ar gael yn Gymraeg;
· gwella eglurder opsiynau dwyieithog ar ein porth cofrestru, GCCarlein;
· cryfhau amlygrwydd ystyriaethau sy’n ymwneud â’r Gymraeg mewn papurau polisi a phenderfyniadau;
· ehangu hyfforddiant mewnol cyfrwng Cymraeg yn raddol;
· cyhoeddi’r rhestr o Safonau rydym yn cydymffurfio â nhw a’r ddogfen ‘Sut rydym yn cydymffurfio’.

